PRANEŠIMAS ŽINIASKLAIDAI
2025 m. rugsėjo 19 d.

**Ekspertė atsako: ar pakanka turėti tik vieną banko sąskaitą?**

**Daugelis mūsų visomis savo išlaidomis – nuo maisto prekių iki būsto mokesčių – rūpinamės naudodami tik vieną banko sąskaitą. Tačiau finansų ekspertai vis dažniau rekomenduoja jas turėti bent kelias. Kodėl, pasakoja „Luminor“ banko kasdienės bankininkystės vadovė Aušrinė Mincienė.**

**Lengviau apsisaugoti nuo sukčių**

Vienas pagrindinių privalumų, turint kelias banko sąskaitas – geresnė apsauga nuo finansinių sukčių.

„Sukčiai gali imituoti jūsų artimųjų balsus, sukurti apgaulingus scenarijus, apsimesti bankų ar oficialių įmonių atstovais ir visaip kitaip bandyti išvilioti jūsų kortelių informaciją, prisijungimo duomenis, bei pasisavinti pinigus. Tobulėjant dirbtiniam intelektui atskirti apgaulę darosi vis sudėtingiau, todėl labai svarbu išlikti budriems“, – teigia A. Mincienė.

Pasak ekspertės, jei turėsite kelias banko sąskaitas, sumažinsite riziką prarasti visas lėšas vienu metu. Jei prarastumėte pinigus vienoje sąskaitoje, kitose pinigai liktų saugūs.

„Pavyzdžiui, gavęs jūsų duomenis sukčius gali atlikti nedidelius atsiskaitymus iš pagrindinės sąskaitos, taip per laiką pavogdamas didžiules sumas. Jei didelėms išlaidoms skirtas lėšas arba santaupas laikysite kitoje sąskaitoje, lengviau aptiksite įtartiną veiklą mažesnėse, bet dažniau naudojamose sąskaitose“, – pasakoja pašnekovė.

**Paprasčiau valdyti biudžetą**

Taip pat, nors gali atrodyti, kad turėdami kelias sąskaitas išleisite daugiau, dažniausiai taip nėra, sako A. Mincienė. Svarbiausia išmokti valdyti turimas sąskaitas, paskirstant pinigus kai tik juos gaunate – tai padės geriau planuoti savo finansinę ateitį. Vienas efektyviausių būdų tai padaryti yra naudojant keturių banko sąskaitų metodą.

„Pagrindinę sąskaitą skirkite sąskaitoms apmokėti, į ją kas mėnesį perveskite lėšas visoms fiksuotoms išlaidoms, tokioms kaip būsto paskola, komunaliniai mokesčiai, draudimas ir kiti privalomi mokėjimai. Tai padės užtikrinti, kad pinigai svarbiausiems mokesčiams visada bus atskirai ir nebus panaudoti kasdienėms išlaidoms. Joms skirkite kitą sąskaitą, kuria apmokėsite tokius poreikius kaip maistas, transportas ar pramogos“, – pataria A. Mincienė.

Trečiąją sąskaitą skirkite savo asmeniniams finansiniams tikslams, pavyzdžiui, atostogoms, naujam automobiliui ar kitoms svajonėms. Ketvirtoji sąskaita bus skirta nenumatytiems atvejams, tokiems kaip staiga užklupusios ligos, automobilio gedimai ar pastovių pajamų praradimas. Turėdami šiokią tokią finansinę pagalvę jausitės saugiau net ir netikėtose situacijose, sako ekspertė.

„Dar vienas kelių sąskaitų privalumas – galimybė atsidaryti taupomąją sąskaitą banke, kurioje esančios lėšos uždirbtų palūkanas. Tai leidžia ne tik saugiai kaupti pinigus, bet ir gauti papildomų pajamų“, – teigia A. Mincienė.

Pasak jos, toks lėšų paskirstymas padeda aiškiau matyti, kiek pinigų kokioms išlaidoms skiriame, o tai ne tik ugdo sveikus finansinius įpročius, bet ir padeda mažinti finansinio streso lygį.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė

„Luminor“ komunikacijos projektų vadovė

Tel.: +370 61143579

el. p.: severa.augusta.lukosaityte@luminorgroup.com